ইরানে তখন নানা দলের ও নানা মতের বাংলাদেশী ডাক্তার। কেউ শিবিরের, কেউ তবলিগ জামাতের, কেউ ইসলামী ঐক্য আন্দলনের, কেউবা হাফেজজী হুজুরের অনুসারী। কোন একটি দলের সদস্য না হওয়ায় আমরা সবার সাথে মিশতে পারতাম। আন্তরিকও হতে পারতাম। আমদের সে আন্তরিকতা অন্যরাও বুঝতে পারতো। ফলে আমরা যখন তাদেরকে কোন মিটিংএ দাওয়াত করতাম তখন তারাও আসতো। এতে ইরানে বসেও আমরা অনেকগুলো সুন্দর সুন্দর আলোচনা সভার আয়োজন করতে পেরেছিলাম। এমন একটি চেতনারই প্রকাশ ঘটতো আমদের পত্রিকা “সংহতি”র পাতায়। সংহতি’র প্রকাশে এমন ডাক্তারও অর্থ দিয়ে সাহায্য করেছেন যারা ছাত্র জীবনে সেকুলার সংগঠনের গুরুত্বপূর্ণ নেতা ছিলেন।